ДЕЛЕГИРАН РЕГЛАМЕНТ (ЕС) № 449/2012 НА КОМИСИЯТА
от 21 март 2012 година
за допълнение на Регламент (ЕО) № 1060/2009 на Европейския парламент и на Съвета по отношение на регулаторните технически стандарти за информацията, която агенциите за кредитен рейтинг трябва да представят във връзка с регистрацията и сертифицирането си
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 21, параграф 4, букви а) и б) от него,
като има предвид, че:
(1)
В съответствие с общите цели на Регламент (ЕО) № 1060/2009, по-специално целта да се спомогне за повишаването на качеството на присъжданите в Съюза рейтинги, за финансовата стабилност и за защитата на потребителите и инвеститорите, с настоящия регламент следва да се гарантира, че информацията, която трябва да се предава на Европейския орган за ценни книжа и пазари (ЕОЦКП) по време на процесите по регистрация и сертифициране, се представя съгласно единни правила, така че ЕОЦКП да може да вземе информирано решение по регистрацията или сертифицирането на всяка агенция за кредитен рейтинг.
(2)
Очаква се дългосрочните ползи от допълнителната информация, изразяващи се в засилване на защитата на инвеститорите и повишаване на финансовата стабилност, да надхвърлят всички евентуални допълнителни краткосрочни разходи във връзка с регистрацията.
(3)
В настоящия регламент следва да бъде определена информацията, която агенциите за кредитен рейтинг трябва да представят на ЕОЦКП в заявленията си за регистрация. Част от изискванията за представяне на информация съгласно настоящия регламент може да не важат за новосъздадените агенции за кредитен рейтинг, защото те може да са поискали освобождаване, защото нямат опит в тази сфера или поради други причини. С настоящия регламент не бива да се създават препятствия пред навлизането на пазара на новосъздадени агенции за кредитен рейтинг. Всеки заявител обаче трябва да представи ясно обяснение, когато не включва определена част от изискваната информация в заявлението.
(4)
Всяка информация, предавана на ЕОЦКП, трябва да бъде представяна на траен носител, който дава възможност да бъде съхранявана с цел бъдещо използване. За да се улесни идентифицирането на информацията, предавана от агенциите за кредитен рейтинг, всички документи трябва да имат референтен номер.
(5)
За да може ЕОЦКП да преценява дали евентуалните конфликти на интереси, произтичащи от дейността и икономическите интереси на собствениците на дадена агенция за кредитен рейтинг, могат да засегнат независимостта ѝ, всяка агенция трябва да бъде задължена да представя информация за дейността на собствениците си и за собствеността на предприятието майка.
(6)
Всяка агенция за кредитен рейтинг следва да представя информация за състава, функционирането и независимостта на управителните си органи, за да може ЕОЦКП да преценява дали управленската ѝ структура гарантира независимостта ѝ и осигурява предотвратяване на конфликтите на интереси.
(7)
За да може ЕОЦКП да оценява репутацията, опита и уменията на висшето ръководство, всяка агенция за кредитен рейтинг следва да представя биография, актуално свидетелство за съдимост и собственоръчна декларация за добрата репутация на всеки член на висшето ръководство.
(8)
За да се оценява предотвратяването или уреждането и оповестяването на конфликтите на интереси, всяка агенция за кредитен рейтинг следва да представя на ЕОЦКП резултатите от актуално проучване на съществуващите и потенциалните конфликти на интереси, което включва най-малко конфликтите, произтичащи от представянето на допълнителни услуги, възлагането на външни подизпълнители на дейности по определяне на рейтингите и отношенията със свързани трети лица. Когато установява конфликтите на интереси в рамките на проучването, агенцията за кредитен рейтинг следва да анализира конфликтите на интереси, които могат да възникнат от предприятия от общата група, към която принадлежи агенцията. Следователно трябва да бъдат разглеждани вътрешногруповите споразумения за разпределяне на задачите и предоставянето на допълнителни услуги от различните предприятия от групата.
(9)
Въпреки че клоновете на агенциите за кредитен рейтинг, установени в Съюза, не са юридически лица, тези агенции следва да представят отделна информация за своите клонове, така че ЕОЦКП да може да определи положението на клоновете в организационната структура, да оцени квалификацията и надеждността на висшето ръководство на клоновете и да прецени дали контролните механизми, звеното за проверка на съответствието с нормативните изисквания и другите звена на клоновете са достатъчно надеждни, за да установяват, оценяват и управляват по подходящ начин рисковете, на които са изложени клоновете.
(10)
Изискваната информация за възможните конфликти на интереси във връзка с допълнителните услуги следва да се отнася до всички дейности на агенциите за кредитен рейтинг, които не са част от дейността им по определяне на рейтинги.
(11)
За да може ЕОЦКП да преценява дали нормативната уредба за АКР в дадена трета държава може да бъде смятана за равносилна на уредбата на Съюза, агенциите за кредитен рейтинг, които възнамеряват да признават присъдени в съответната трета държава рейтинги, следва да представят на ЕОЦКП подробна информация за нормативната уредба на тази държава и съпоставка с уредбата на Съюза. Ако тази информация вече е известна на ЕОЦКП от други заявления за признаване и ако ЕОЦКП е на мнение, че нормативната уредба на съответната трета държава може да бъде смятана за равносилна на уредбата на Съюза, подаващите заявление агенции за кредитен рейтинг следва да бъдат освободени от задължението за представяне на тази информация. Във всеки случай подаващите заявление агенции за кредитен рейтинг трябва да докажат, че рейтинговата дейност на агенцията от съответната трета държава, довела до присъждането на рейтинга, чието признаване предстои, отговаря на изискванията на нормативната уредба на тази трета държава и че има процедури, съгласно които може да се следи как съответната агенция извършва дейността си по определяне на кредитни рейтинги.
(12)
В настоящия регламент следва да бъде определена информацията, която агенциите за кредитен рейтинг трябва да представят в своите заявления за сертифициране и за оценяването на системното им значение за финансовата стабилност или почтеността на финансовите пазари съгласно член 5 от Регламент (ЕО) № 1060/2009. Системното значение на всяка агенция за кредитен рейтинг за стабилността на една или повече държави-членки следва да се измерва в настоящия регламент чрез обема на дейността ѝ по определяне на рейтинги и чрез взаимосвързаността на ползвателите на кредитните ѝ рейтинги в Съюза.
(13)
Регламентът е изготвен въз основа на проектите на регулаторните технически стандарти, предадени на Комисията от ЕОЦКП съгласно процедурата по член 10 от Регламент (ЕС) № 1095/2010 на Европейския парламент и на Съвета (2).
(14)
ЕОЦКП проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010,
ПРИЕ НАСТОЯЩИЯ РЕГЛАМЕНТ:
ГЛАВА 1
ПРЕДМЕТ
Член 1
Предмет
С настоящия регламент се установяват правилата, които определят каква информация трябва да бъде представяна на ЕОЦКП от агенциите за кредитен рейтинг в заявленията им за:
а)
регистрация - съгласно приложение II към Регламент (ЕО) № 1060/2009; или
б)
сертифициране и оценяване на системното значение за финансовата стабилност или почтеността на финансовите пазари - съгласно член 5 от Регламент (ЕО) № 1060/2009.
ГЛАВА 2
РЕГИСТРАЦИЯ
РАЗДЕЛ 1
Общи разпоредби
Член 2
Форма на заявлението
1. Заявлението за регистрация се представя на носител, на който информацията се съхранява по начин, позволяващ извършване на справки в бъдеще и възпроизвеждане на съхранената информация в неизменен вид.
2. Агенциите за кредитен рейтинг определят уникален референтен номер за всеки документ, който предават. Те ясно указват в предаваната от тях информация до кое конкретно изискване от настоящия регламент се отнася тя и в кой документ се съдържа. Агенциите за кредитен рейтинг представят таблицата по приложение I като част от заявлението си, за да укажат ясно в кой документ се съдържа изискваната по настоящия регламент информация.
3. Ако дадено изискване от настоящия регламент не се прилага по отношение на заявлението на съответната агенция за кредитен рейтинг, тя посочва това в таблицата по приложение I и представя разяснение.
4. Когато заявление за регистрация се подава от група агенции за кредитен рейтинг, в него ясно се посочват всички агенции за кредитен рейтинг, до които се отнася информацията. Когато една и съща информация се отнася до няколко агенции за кредитен рейтинг от една група, при попълването на таблицата по приложение I за документа с общата информация се определя един и същ референтен номер.
Член 3
Удостоверяване на точността и пълнотата на заявлението
Всяка информация, представена на ЕОЦКП по време на процеса по регистрация или сертифициране, се придружава от писмо, което е подписано от член на висшето ръководство на агенцията за кредитен рейтинг или от упълномощен представител на висшето ръководство и с което съответното лице удостоверява, че представената информация е точна и пълна към датата на предаването ѝ, доколкото му е известно.
Член 4
Брой на служителите
Всяка информация за броя на служителите се представя в еквивалент на пълно работно време, изчислен чрез разделяне на общия брой отработени часове на максималния брой часове, за които се дължи възнаграждение в рамките на една работна година съгласно приложимото национално законодателство.
Член 5
Класове кредитни рейтинги
Във всяка информация за класа на кредитните рейтинги се използват следните класове:
а)
рейтинги на държави и субекти от публичния сектор;
б)
рейтинги на структурирани финансови инструменти;
в)
рейтинги на предприятия:
i)
рейтинги на финансови институции, вкл. кредитни институции и инвестиционни посредници;
ii)
рейтинги на застрахователни предприятия;
iii)
рейтинги на предприятия, които не се смятат за финансови институции или застрахователни предприятия.
Член 6
Правила и процедури
1. В представяната в заявлението информация за правилата и процедурите или като допълнение към нея се посочва:
а)
кой отговаря за одобряването и поддържането на правилата и процедурите;
б)
начинът, по който се налага и следи спазването на правилата и процедурите, и отговорното лице;
в)
мерките, предприемани при нарушение на правилата;
г)
каква е процедурата за уведомяване на ЕОЦКП за съществени нарушения на правилата или процедурите, които могат да доведат до неспазване на условията за първоначалната регистрация или сертифициране.
2. Агенциите за кредитен рейтинг могат да изпълнят задължението си за представяне на информация за правилата и процедурите си по настоящия регламент, като представят копия на документите, съдържащи съответните правила и процедури.
Член 7
Идентифициране, правна форма и клас на кредитните рейтинги
Всяка агенция за кредитен рейтинг представя на ЕОЦКП:
а)
информацията, посочена в приложение II към настоящия регламент;
б)
извлечение от съответния търговски или съдебен регистър или друго доказателство за мястото на учредяване и за предмета на дейност на агенцията за кредитен рейтинг - от датата на прилагане.
РАЗДЕЛ 2
Структура на собствеността
Член 8
Собственици и предприятие майка на агенция за кредитен рейтинг
1. Всяка агенция за кредитен рейтинг представя на ЕОЦКП:
а)
списък с всички лица, които пряко или непряко притежават 5 % или повече от капитала на агенцията за кредитен рейтинг или от правата на глас или които поради притежавания от тях дял имат възможност да упражняват значително влияние върху управлението на агенцията за кредитен рейтинг;
б)
информацията, посочена в точки 1 и 2 от приложение III, по отношение на всяко лице по буква а).
2. Всяка агенция за кредитен рейтинг представя и следната информация на ЕОЦКП:
а)
списък на всички предприятия, в които всяко от лицата по параграф 1 притежава 5 % или повече от капитала или от правата на глас или в които упражнява значително влияние върху управлението;
б)
сведения за предмета им на дейност съгласно точка 3 от приложение III.
3. Когато агенцията за кредитен рейтинг има предприятие майка, тя посочва:
а)
държавата, в която е установено предприятието майка;
б)
дали предприятието майка има разрешение или регистрация и дали е обект на надзор.
Член 9
Схема на собствеността
Всяка агенция за кредитен рейтинг представя на ЕОЦКП схема, която показва отношенията на собственост между всички предприятия майки, дъщерни предприятия и други свързани лица, установени в Съюза, и клоновете им. В тази схема се посочват пълното наименование, правната форма, вписаните седалище и адрес на управление и адресът на главното управление на всяко предприятие.
РАЗДЕЛ 3
Организационна структура и корпоративно управление
Член 10
Органиграма
Агенциите за кредитен рейтинг представят на ЕОЦКП органиграма, в която е показана организационната им структура, като включват и ясно описание на значимите длъжности и посочват кое лице изпълнява съответната значима длъжност. Значимите длъжности включват най-малко висшето ръководство, управителите на клоновете и старшите рейтингови анализатори. Когато агенциите за кредитен рейтинг предоставят допълнителни услуги, в органиграмата се отразява и организационната им структура, отнасяща се до тези услуги.
Член 11
Организационна структура
1. Агенциите за кредитен рейтинг представят на ЕОЦКП информация за правилата и процедурите си във връзка със звеното за проверка на съответствието с нормативните изисквания съгласно раздел А, точка 5 от приложение I към Регламент (ЕО) № 1060/2009 и във връзка със звеното за преразглеждане на методологиите, моделите и ключовите допускания съгласно раздел А, точка 9 от приложение I към Регламент (ЕО) № 1060/2009, както и информация за правилата и процедурите за спазване на изискванията по раздел А, точки 4 и 10 от приложение I към Регламент (ЕО) № 1060/2009.
Представяната по настоящия параграф информация включва информацията по точки 1, 3 и 4 от приложение IV.
2. Когато правилата и процедурите по параграф 1 се прилагат на равнището на група предприятия, агенциите за кредитен рейтинг представят на ЕОЦКП и информацията по точка 2 от приложение IV.
3. Агенциите за кредитен рейтинг представят на ЕОЦКП и информацията по приложение Х.
Член 12
Корпоративно управление
1. Агенциите за кредитен рейтинг представят на ЕОЦКП информация за вътрешните си правила за корпоративно управление и за процедурите и правомощията, съгласно които работи висшето им ръководство, включително управителният или надзорният орган, независимите членове и комитетите (ако има такива).
2. Ако агенцията за кредитен рейтинг е подписала признат корпоративен кодекс за дейността, тя посочва този кодекс и представя разяснение в случаите, когато се отклонява от предписанията му.
3. Агенциите за кредитен рейтинг представят информацията по точки 1 и 2 от приложение V за членовете на управителния или надзорния си орган.
4. Агенциите за кредитен рейтинг предават на ЕОЦКП копие от документите по точка 3 от приложение V.
РАЗДЕЛ 4
Финансови ресурси за дейността по определяне на кредитни рейтинги
Член 13
Финансови отчети
1. Агенциите за кредитен рейтинг предават на ЕОЦКП копие от годишните си финансови отчети, включващи в съответните случаи индивидуалните и консолидираните финансови отчети, за трите финансови години преди датата на представянето на заявлението, ако са съставяли такива отчети. Когато финансовите отчети на агенцията за кредитен рейтинг подлежат на задължителен одит по смисъла на член 2, параграф 1 от Директива 2006/43/ЕО на Европейския парламент и на Съвета от 17 май 2006 г. относно задължителния одит на годишните счетоводни отчети и консолидираните счетоводни отчети (3), финансовите отчети включват одитния доклад за годишния и консолидирания отчет.
2. Ако агенцията за кредитен рейтинг не е съставяла финансовите отчети по параграф 1 за съответния период, тя представя на ЕОЦКП междинен финансов отчет.
3. Ако агенцията за кредитен рейтинг е дъщерно предприятие в група предприятия, тя представя годишните финансови отчети на предприятието майка за трите финансови години преди датата на предаване на заявлението.
4. Агенциите за кредитен рейтинг представят на ЕОЦКП описание на мерките, които са приели, за да осигурят надеждни процедури за счетоводна отчетност.
РАЗДЕЛ 5
Служители и възнаграждения
Член 14
Правила и процедури за набиране на служители
1. Агенциите за кредитен рейтинг представят на ЕОЦКП информация за своите правила и процедури по отношение на:
а)
подаването на сигнали до отговорника по съответствието - съгласно разпоредбите на раздел В, точка 5 от приложение I към Регламент (ЕО) № 1060/2009 - за случаите, в които лице, посочено в раздел В, точка 1 от приложение I към Регламент (ЕО) № 1060/2009, смята, че друго от посочените там лица е извършило незаконно деяние;
б)
ротацията на водещите рейтингови анализатори, рейтинговите анализатори и лицата, одобряващи кредитните рейтинги;
в)
практиките за възнагражденията и оценяването на резултатите от работата на рейтинговите анализатори, лицата, одобряващи кредитните рейтинги, висшето ръководство и отговорника по съответствието;
г)
обучението и повишаването на квалификацията във връзка с процеса по определяне на рейтингите, в т.ч. изпитите или други видове официално оценяване, които трябва да премине дадено лице, за да може да извършва дейност по определяне на рейтинги.
2. Агенциите за кредитен рейтинг представят на ЕОЦКП също така:
а)
описание на мерките, които са въвели за ограничаване на риска от прекомерно разчитане на отделни служители;
б)
за всеки клас кредитни рейтинги - информация за размера и опита на екипите, отговарящи за разработването и преразглеждането на методологиите и количествените модели;
в)
името и длъжността на всеки служител на агенцията за кредитен рейтинг, който има задължения - индивидуално или от името на агенцията - към друго предприятие от групата агенции за кредитен рейтинг; както и
г)
средногодишното фиксирано и променливо възнаграждение на рейтинговите анализатори, водещите рейтингови анализатори и отговорника по съответствието за всяка от предходните три финансови години.
3. Агенциите за кредитен рейтинг описват механизмите, които са въвели, за да гарантират, че ще бъдат уведомени, когато рейтингов анализатор напусне съответната агенция и започне работа в организацията на оценявано лице, както е посочено в раздел В, точка 6 от приложение I към Регламент (ЕО) № 1060/2009. Агенциите за кредитен рейтинг описват механизмите, които са въвели, за да гарантират, че лицата по раздел В, точка 1 от приложение I към Регламент (ЕО) № 1060/2009 знаят за забраната по раздел В, точка 7 от приложение I към Регламент (ЕО) № 1060/2009.
Член 15
Квалификация и надеждност
1. Агенциите за кредитен рейтинг представят на ЕОЦКП биографиите на посочените по-долу лица, включващи трудовия стаж по дати, заеманите длъжности и изпълняваните функции:
а)
членовете на висшето ръководство;
б)
управителите на клоновете;
в)
служителите, отговарящи за вътрешния одит, вътрешния контрол, проверките на съответствието, оценяването на риска и преразглеждането на методологиите, моделите и ключовите допускания.
2. За всеки член на висшето си ръководство агенциите за кредитен рейтинг представят на ЕОЦКП:
а)
актуално свидетелство за съдимост от държавата на произход на съответното лице, ако компетентните национални органи издават такъв документ;
б)
собственоръчна декларация за добрата репутация, включваща най-малко изявленията по приложение VI и подписана от лицето.
РАЗДЕЛ 6
Присъждане и преразглеждане на кредитните рейтинги
Член 16
Разработване, утвърждаване, преразглеждане и оповестяване на методологиите за определяне на рейтингите
1. За всеки клас кредитни рейтинги агенциите за кредитен рейтинг представят на ЕОЦКП обобщено описание на обхвата на основните модели и методологии, използвани за определяне на кредитните рейтинги.
2. Агенциите за кредитен рейтинг представят на ЕОЦКП информация за правилата и процедурите си относно:
а)
разработването, утвърждаването и преразглеждането на методологиите за определяне на рейтингите, в т.ч. най-малко информацията по точка 1 от приложение VII;
б)
оповестяването на методологиите за определяне на рейтингите и описанията на моделите и ключовите допускания, използвани при определянето на кредитните рейтинги, съгласно раздел Д, част I, точка 5 от приложение I към Регламент (ЕО) № 1060/2009.
Член 17
Присъждане на кредитните рейтинги
1. Агенциите за кредитен рейтинг представят на ЕОЦКП следната информация:
а)
категориите рейтинги, използвани за всеки клас кредитни рейтинги;
б)
определения за всяко действие и статус във връзка с рейтингите, използвани от агенцията за кредитен рейтинг;
в)
правилата и процедурите за присъждане на рейтингите, в т.ч. най-малко информацията по точка 2 от приложение VII;
г)
правомощията на рейтинговите комитети, ако има такива;
д)
описание на създадените механизми за оповестяване на решенията във връзка с рейтингите, в т.ч. най-малко информацията по точка 3 от приложение VII;
е)
описание на процедурите, които са въвели, за да гарантират, че методологията се прилага последователно за всички класове кредитни рейтинги, във всички бюра на агенцията и във всички региони.
2. Агенциите за кредитен рейтинг посочват всички евентуални разлики в третирането на поисканите и непоисканите рейтинги съгласно правилата и процедурите по параграф 1, букви в) и д).
3. Ако процесът по определяне на рейтингите редовно се одитира от независимо трето лице, агенцията за кредитен рейтинг представя на ЕОЦКП последния одитен доклад.
4. Агенциите за кредитен рейтинг представят на ЕОЦКП следното:
а)
подробни сведения и критерии за подбора на доставчици на данни;
б)
подробни сведения за надеждността на вътрешните и външните данни, използвани в рейтинговите модели;
в)
подробни сведения за използваните източници на данни.
Член 18
Наблюдение на кредитните рейтинги
Агенциите за кредитен рейтинг представят на ЕОЦКП информация за правилата и процедурите си относно:
а)
наблюдението на рейтингите, като посочват разликите между наблюдението на поисканите и непоисканите рейтинги и включват най-малко информацията по точка 4 от приложение VII;
б)
оповестяването на решенията за преразглеждане или изменение на даден рейтинг;
в)
наблюдението на въздействието от промените в макроикономическите условия или условията на финансовите пазари върху кредитните рейтинги, както е описано в член 8, параграф 5 от Регламент (ЕО) № 1060/2009.
РАЗДЕЛ 7
Описание на процедурите и методологиите за присъждане и преразглеждане на кредитни рейтинги
Член 19
Изисквания за представянето на кредитните рейтинги
Агенциите за кредитен рейтинг представят на ЕОЦКП информация за следното:
а)
правилата и процедурите по отношение на изискванията за оповестяване във връзка с кредитните рейтинги, установени в следните разпоредби на Регламент (ЕО) № 1060/2009:
i)
член 10, параграфи 1, 2 и 5,
ii)
раздел Г, част I от приложение I;
б)
когато агенцията за кредитен рейтинг оценява структурирани финансови инструменти - правилата и процедурите във връзка със следните разпоредби на Регламент (ЕО) № 1060/2009:
i)
член 10, параграф 3,
ii)
раздел Б, точка 4 от приложение I,
iii)
раздел Г, част II от приложение I;
в)
примери за типичните доклади за кредитните рейтинги или от други документи, показващи как агенцията за кредитен рейтинг спазва или възнамерява да спазва тези изисквания за оповестяване; както и
г)
примери за типичните символи, които агенцията използва във връзка с всеки клас рейтинги, определяни от нея.
РАЗДЕЛ 8
Конфликти на интереси
Член 20
Независимост и предотвратяване на конфликти на интереси
1. Агенциите за кредитен рейтинг представят на ЕОЦКП информация за правилата и процедурите си във връзка с установяването, управлението и оповестяването на конфликтите на интереси и за правилата, отнасящи се до рейтинговите анализатори и другите лица, които пряко участват в дейността по определяне на кредитните рейтинги; тази информация трябва да отразява най-малко изискванията по приложение VIII.
2. Агенциите за кредитен рейтинг описват процесите, които използват, за да гарантират, че съответните лица познават правилата и процедурите по параграф 1. Агенциите за кредитен рейтинг описват механизмите, които са въвели, за да гарантират, че звеното за преразглеждане на методологиите по раздел А, точка 9 от приложение I към Регламент (ЕО) № 1060/2009 е независимо от звената, които отговарят за дейността по определяне на рейтингите.
3. Агенциите за кредитен рейтинг описват механизмите за контрол, в т.ч. механизмите за контрол чрез информационни системи, които са въвели, за да спазват изискванията на член 7, параграфи 2 и 3 от Регламент (ЕО) № 1060/2009 относно договарянето на таксите и правилата за участващите в дейността по определяне на кредитните рейтинги лица.
4. Агенциите за кредитен рейтинг описват всички други мерки и механизми за контрол, които са въвели, за да гарантират независимостта на рейтинговите си анализатори.
Член 21
Проучване на конфликтите на интереси
1. Агенциите за кредитен рейтинг представят на ЕОЦКП резултатите от актуално проучване на засягащите ги съществуващи и потенциални конфликти на интереси. Когато агенцията за кредитен рейтинг е част от група предприятия, тя включва в проучването всички конфликти на интереси, свързани с други предприятия от същата група.
2. В проучването на съществуващите и потенциалните конфликти на интереси се посочват:
а)
потенциалните конфликти на интереси с трети свързани лица;
б)
потенциалните конфликти на интереси, произтичащи от предоставянето на допълнителни услуги и от възложените на външни подизпълнители дейности по определяне на рейтингите;
3. В проучването по параграф 1 се разяснява как ще бъдат предотвратени потенциалните конфликти на интереси или как ще бъдат уредени и оповестени.
Член 22
Конфликти на интереси във връзка с допълнителните услуги
1. Всяка агенция за кредитен рейтинг представя на ЕОЦКП описание на материалните и човешките ресурси, използвани едновременно за дейността по определяне на кредитните рейтинги и за предоставянето на допълнителни услуги от агенцията за кредитен рейтинг или съвместно в рамките на групата от предприятия, от която е част тя.
2. Агенциите за кредитен рейтинг описват механизмите, които са въвели, за да предотвратяват, оповестяват и уреждат всички съществуващи или потенциални конфликти на интереси между дейността по определяне на кредитните рейтинги и допълнителните услуги.
3. Агенциите за кредитен рейтинг представят на ЕОЦКП копие от резултатите от всички вътрешни анализи, извършени за установяване на съществуващите или потенциалните конфликти на интереси между дейността по определяне на кредитните рейтинги и допълнителните услуги.
РАЗДЕЛ 9
План за дейността
Член 23
Информация относно плана за дейността
Агенциите за кредитен рейтинг ежегодно представят на ЕОЦКП информацията по приложение IХ, обхващаща период от 3 години от датата на регистрацията.
РАЗДЕЛ 10
Признаване
Член 24
Очаквано използване на системата на признаване на рейтинги
Когато агенция за кредитен рейтинг възнамерява да признае кредитните рейтинги, присъдени в трети държави съгласно член 4, параграф 3 от Регламент (ЕО) № 1060/2009, тя представя на ЕОЦКП информацията по приложение ХI.
РАЗДЕЛ 11
Възлагане на дейности на външни подизпълнители
Член 25
Изисквания във връзка с възлагането на дейности на външни подизпълнители
1. Когато агенция за кредитен рейтинг възлага важни оперативни дейности на външни подизпълнители, тя представя на ЕОЦКП следното:
а)
информация за правилата си за възлагането на дейности на външни подизпълнители;
б)
разяснение как възнамерява да установява, управлява и следи рисковете, възникващи във връзка с възлагането на важни оперативни дейности на външни подизпълнители;
в)
копие от договорите за възлагане на дейности на външни подизпълнители между агенцията и съответния субект;
г)
копие от всички евентуални вътрешни или външни доклади за възложените на външни подизпълнители дейности, изготвени през предходните 5 години.
2. За целите на параграф 1 важни оперативни дейности са преразглеждането на рейтингите, дейността на водещия анализатор, разработването и преразглеждането на методологиите за определяне на рейтингите, одобряването на рейтингите, вътрешният качествен контрол, съхранението на данните, управлението и поддръжката на информационните системи, счетоводството.
ГЛАВА 3
СЕРТИФИЦИРАНЕ
РАЗДЕЛ 1
Заявление за сертифициране
Член 26
Информация за заявлението за сертифициране
1. Агенциите за кредитен рейтинг представят на ЕОЦКП следното:
а)
общата информация, изисквана по точки 1-10 от приложение II;
б)
информацията за собствениците по член 8;
в)
органиграмата по член 10;
г)
подробни сведения за механизмите, които са въвели, за да предотвратяват, оповестяват и уреждат всички съществуващи или потенциални конфликти на интереси между дейността по определяне на кредитните рейтинги и допълнителните услуги;
д)
информацията по член 13 относно финансовите ресурси на агенцията за кредитен рейтинг.
2. Агенциите за кредитен рейтинг представят на ЕОЦКП следната информация за дейността си:
а)
за предходните три години - броят на наетите служители на безсрочен или срочен договор, участващи в дейността по определяне на кредитните рейтинги и допълнителните услуги;
б)
ако заявителят има клонове - броят на служителите, участващи в дейността по определяне на кредитните рейтинги и допълнителните услуги на всеки клон;
в)
броят на рейтинговите анализатори, наети от заявителя, в т.ч. броят на рейтинговите анализатори, наети във всеки клон (ако агенцията за кредитен рейтинг има клонове);
г)
ако агенцията за кредитен рейтинг планира да открие нов клон - описание на дейността, която ще извършва новият клон, пълното му наименование и адрес и сроковете за откриването му;
д)
ако агенцията за кредитен рейтинг планира да предоставя нови допълнителни услуги - описание на новите дейности и сроковете за започването им;
е)
приходите на агенцията за кредитен рейтинг за предходните три години от дейността по определяне на кредитни рейтинги и от предоставянето на допълнителни услуги като дял от общите приходи, представени на база една финансова година;
ж)
приходите на агенцията за кредитен рейтинг за предходните три години от дейността по определяне на кредитни рейтинги и от предоставянето на допълнителни услуги като дял от общите приходи, представени на база финансова година.
3. Агенциите за кредитен рейтинг представят на ЕОЦКП и следната информация за кредитните рейтинги, които присъждат или планират да присъждат:
а)
класовете кредитни рейтинги;
б)
категориите рейтинги, използвани за всеки клас кредитни рейтинги;
в)
определения за всяко действие и статус във връзка с рейтингите, използвани от агенцията за кредитен рейтинг;
г)
дали агенцията за кредитен рейтинг присъжда поискани или непоискани рейтинги или присъжда и двата вида;
д)
за всеки клас кредитни рейтинги - колко години опит в присъждането на такива рейтинги има агенцията;
е)
за всеки клас кредитни рейтинги - текущото или очакваното съотношение на рейтингите на публичноправни субекти и на частноправни субекти.
4. Агенциите за кредитен рейтинг посочват също така дали притежават или възнамеряват да подадат заявление за статут на агенция за външна кредитна оценка (АВКО) в една или повече държави-членки и в съответните случаи посочват в коя държава-членка.
Член 27
Общи изисквания за заявлението за сертифициране
При подаване на заявление агенцията за кредитен рейтинг спазва изискванията на членове 2-6 по отношение на формата на заявлението, удостоверяването на точността му, класа на кредитните рейтинги, броя на служителите и правилата и процедурите, за които представя информация на ЕОЦКП.
РАЗДЕЛ 2
Системно значение
Член 28
Системно значение
Агенциите за кредитен рейтинг представят на ЕОЦКП информацията по приложение ХII относно системното значение на кредитните си рейтинги и дейността по определянето им за финансовата стабилност или почтеността на финансовите пазари на една или повече държави-членки.
ГЛАВА 4
ЗАКЛЮЧИТЕЛНИ РАЗПОРЕДБИ
Член 29
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 март 2012 година.